REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/237-13

26. jun 2013. godine

B e o g r a d

Z A P I S N I K

DVANAESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 25. JUNA 2013. GODINE

 Sednica je počela u 11,15 časova.

 Sednici je predsedavao Aleksandar Senić, predsednik Odbora.

 Sednici su prisustvovali članovi Odbora: Goran Bogdanović, Ružica Igić, Petar Kuntić, Arpad Fremond i Siniša Lazić, kao i Dragomir Karić (umesto Oto Kišmartona), zamenik člana Odbora.

 Sednici nisu prisustvovali članovi Odbora: Snežana Bogosavljević Bošković, Radmila Gerov, Saša Dujović, Nenad Kitanović, Saša Maksimović, Jasmina Obradović, Čedomir Protić, Velimir Stanojević i Dragan Čolić.

 Pored članova Odbora, sednici su prisustvovali: Goran Tasić, direktor Republičke direkcije za robne rezerve i Miomir Paunović, načelnik Odeljenja za prehrambene proizvode u Republičkoj direkciji za robne rezerve.

 Sednica je održana na osnovu člana 72. stav 5. Poslovnika Narodne skupštine, na kojoj se raspravljalo o Informaciji Republičke direkcije za robne rezerve o otkupu i skladištenje žitarica roda 2013. godine u javnim skladištima i o Informaciji Ministarstva unutrašnjih poslova u vezi izmena ili dopuna Zakona o bezbednosti saobraćaja na putevima, odnosno Pravilnika o registraciji motornih i priključnih mašina.

 Direktor Republičke direkcije za robne rezerve je ukratko obrazložio mogućnost Direkcije za otkup poljoprivrednih proizvoda roda 2013. godine, sa posebnim osvrtom na otkup i smeštaj pšenice, sa početnim cenom otkupa, koja sada iznosi 16,00 dinara, a koja će se u međuvremenu korigovati, obnavljanju zaključenih ugovora o smeštaju žitarica sa firmama kod kojih su utvrđeni propusti i nepravilnosti u radu, o nemogućnosti planiranja otkupa malina koja nije strateški proizvod, o tajnosti podataka o količinama robnih rezervi, o garancijama banaka za uskladištenje poljoprivrednih proizvoda i dr.

 U diskusiji su učestvovali Aleksandar Senić, Dragomir Karić, Siniša Lazić, Arpad Fremond i Petar Kuntić, a na postavljena pitanja odgovore je dao direktor Republičke direkcije za robne rezerve.

 Istovremeno, Odbor je raspravljao o odgovoru Ministarstva unutrašnjih poslova na postavljena pitanja, na sednici od 23. aprila 2013. godine Odbora za poljoprivredu, šumarstva i vodoprivredu, u vezi izmena i dopuna Zakona o bezbednosti saobraćaja na putevima, odnosno Pravilnika o registraciji motornih i priključnih poljoprivrednih mašina.

 Posle diskusije u kojoj su učestvovali Arpad Fremond, Petar Kuntić, Siniša Lazić i Aleksandar Senić zaključeno je da se na ovu temu razgovara na prvoj narednoj sednici Odbora, uz obavezno prisustvo Milorada Todorovića, sekretara Ministarstva unutrašnjih poslova, koji je potpisao takav odgovor, kako bi ga detaljnije obrazložio.

 Pošto drugih pitanja i predloga nije bilo, sednica je završena u 12,05 časova.

SEKRETAR PREDSEDNIK ODBORA

Dobrica Zečević Aleksandar Senić

4201213.001/40